**Pamokos planas ir struktūra**

**Pamokos tema:** „Alias, arba Pasakyk kitaip, su Čiurlioniu“.

**Mokymosi tikslas** – Mokytis išreikšti savo santykį su menu aptariant M. K. Čiurlionio paveikslus.

**Uždaviniai:**

* Atsižvelgdami į komunikavimo situaciją ir adresatą bei pasirinkę tinkamą kalbinę raišką mokysis išreikšti savo santykį su menu;
* Žaisdami žaidimą *Alias, arba Pasakyk kitaip* pagal Čiurlionio paveikslus, interpretuos dailininko paveikslus bei pagilins kognityvinius gebėjimus.

**Pamokos veiklai įgyvendinti skiriamos 2-3 pamokos:**

* Atvykę į Vingio parką susipažįsta su pamokos planu, numatytomis veiklomis, aptaria siektiną rezultatą, pasiskirsto į grupes.
* Naudodamiesi Vingio parko planu pradeda atlikti užduotis:
* Kelionę pradeda nuo skulptūros „Vienybės medis“(vad. verpstės), galima sutarti kitą pradžios tašką;
* prie pasivaikščiojimo takų ieško įrengtų informacinių lentelių su M. K. Čiurlionio paveikslais; turi surasti ne mažiau kaip 7 (galima sutarti kitokį skaičių).
* Pažymi žemėlapyje surastų informacinių stendų vietą.
* Suradę lentelę, apžiūri M. K. Čiurlionio paveikslą, perskaitę informaciją lietuvių ir anglų kalbomis bei QR kodais įsidėmi paveikslo pavadinimą, kompoziciją, spalvas ir pan.
* Eidami taku stebi aplinką, pagalvoja, kodėl šiam takui parinktas būtent toks dailininko paveikslas, kaip/ar jis atspindi parko take matomą vaizdą.
* Sugrįžę į sutartą punktą grupėmis sužaidžia žaidimą *Alias, arba Pasakyk kitaip (žaidimo taisyklės Priede Nr.6).*
* Po refleksijos (atliekama pildant akrostichą (Priedas Nr.4) ir įkeliant į Padlet platformą) ir aptartų namų darbų grįžta į gimnaziją.

*Žaidimo taisyklės:*

*Parke yra 17 M. K. Čiurlionio paveikslų:*

„Vasaros sonata“, „Žalčio sonata“, „Karalių pasaka“, „Drugiai“, „Ramybė“, „Naktis“, „Rytmetis“, „Bičiulystė“, „Tiesa“, „Tiltai“, „Amžinybė“, „Mintis“, „Tyla“, „Aukuras“, „Raigardas“, „Miško ošimas“, „Vakaras“.

Mokiniai turėjo surasti ne mažiau kaip 7. Išsitraukę parengtą kortelę (arba atsidarę skaitmenines paveikslų kopijas telefonuose) uždavinėja vieni kitiems nukreipiamuosius klausimus ir bando atspėti konkretaus paveikslo pavadinimą. Laimi greičiausia ir daugiausia paveikslų įvardijusi teisingai žaidėjų grupė.

*Galimi klausimai:*

*Ar paveiksle yra konstrukcijų?*

*Ar yra medžių?*

*Ar paveikslo pavadinime yra minimas muzikos/literatūros žanras?*

*Ar šiame paveiksle pavaizduoti žmonės?*

*Ar pavadinimas iš vieno/dviejų/kelių žodžių?*

*Ar pavadinime minimas paros metas/metų laikas?*

**Vieta:** maršruto pradžia nuo skulptūros „Vienybės medis“ (Adresas: Vingio parkas, Vilkpėdės sen., Vilnius, 54.68235815733735, 25.244875368099613). Galima pasirinkti kitą pradžios tašką, pavyzdžiui prie parko estrados ar prie tilto, vedančio iš Žvėryno į Vingio parką).

**Klasė:** 5,6,7,8 kl.

**Pamokos situacija ir laukiamas rezultatas:** Mokiniai, prisidėdami prie žymaus lietuvių dailininko M. K. Čiurlionio 150-ųjų gimimo metinių minėjimo renginių visoje Lietuvoje, Vingio parke susipažins su Vilniaus miesto savivaldybės iniciatyva atidaryta įdomia paroda po atviru dangumi, kai bevardžiams Vingio parko takams Vilniaus miesto tarybos sprendimu suteikti kompozitoriaus ir dailininko Mikalojaus Konstantino Čiurlionio paveikslų vardai. Šalia takų įrengti informaciniai stendai su paveikslų kopijomis ir trumpu jų aprašu. Mokiniai dalyvaus savotiškose orientacinėse varžybose - ieškos stendų, suradę pažymės jų vietas žemėlapyje, susipažins su pateikta informacija, tyrinės paveikslus ir tako aplinką. Atlikę užduotį grįš ir sužais grupėmis žaidimą *Alias, arba Pasakyk kitaip*, kai reikia iš pateikiamų klausimų- užuominų atspėti ir įvardyti paveikslo pavadinimą (žaidimo taisyklės ir kortelės pateikiamos pamokos prieduose).

**Metodai:** darbas grupėmis, pokalbis, žemėlapio tyrinėjimas, informacinių stendų nagrinėjimas, refleksijai atlikti parengtas akrosticho šablonas, paveikslo aptarimo planas.

**Mokymo priemonės:** Vingio parko žemėlapiai, vokai (jų tiek, kiek bus grupių) su parengta *Alias* žaidimo medžiaga - kortelėmis su M. K. Čiurlionio paveikslais (17 konkrečiai nurodytų paveikslų pavadinimų), flomasteriai arba rašikliai, iš anksto mokytojos parengta medžiaga refleksijai (akrosticho šablonas (gali būti skaitmeninis), mobilieji telefonai.

**Tema/skyrius dalyko programoje:**

Lietuvių kalba ir literatūra.

Vaizduotės vingiai. (6 klasė)

IV ciklas. Kaip menas gali padėti augti? (7 klasė)

Kodėl žmonės kuria? Kas yra saviraiška? (8 klasė)

A2. Dalyvauja įvairiose komunikavimo situacijose, klausosi ir kalba, atsižvelgdamas į situaciją, tikslą, adresatą. Tiksliai, aiškiai informuoja, nuosekliai, dalykiškai apibūdina įvairius objektus, palygina keletą objektų, paaiškina procesą (A2.4.3). Išsako savo nuomonę, vertina, argumentuoja remdamasis patirtimi ir kitais šaltiniais (A2.5.3).

Dailė.

Idealai, vertybės, asmenybės (M. K. Čiurlionis). (6-8 kl.)

Mokosi geriau suprasti save, kitą ir supantį pasaulį interpretuodami dailės kūrinius. Išsamiai apibūdina sudominusį kūrinį, išsako originalių pastebėjimų (B2.4)

**Dalyvių skaičius:** iki 20.

**Vertinimo kriterijai:**

* laimi grupė greičiausia ir daugiausia teisingai įvardijusi M. K. Čiurlionio paveikslų; už 1 vietą ir kūrybiškiausią refleksiją – akrostichą grupės nariai gauna kaupiamąjį pliusą (balą);
* galutiniu pažymiu mokiniai bus vertinami kitą pamoką, kai namuose aprašys pasirinktą M. K. Čiurlionio paveikslą pagal duotą planą savo atliktą darbą tvarkingai įkels į nurodytą *Padlet* platformą.

**Pamokoje ugdomos kompetencijos:**

* [Pažinimo kompetencija](https://emokykla.lt/bendrosios-programos/pagrindinis-ugdymas/22?st=2#collapse-simple-c3t4-Hj9b-Zdz2);
* [Komunikavimo kompetencija](https://emokykla.lt/bendrosios-programos/pagrindinis-ugdymas/22?st=2#collapse-simple-4u1V-6eDn-zkkj);
* [Kūrybiškumo kompetencija](https://emokykla.lt/bendrosios-programos/pagrindinis-ugdymas/22?st=2#collapse-simple-50m0-i2T1-9413);
* Skaitmeninė kompetencija.

**Mokomoji veikla:**

**Pamokos pradžia.** Mokiniai su mokytoja gimnazijos kieme (arba sutartoje Vingio parko susitikimo vietoje) pradeda kelionę.

**Užduoties atlikimas.** Sudaromos grupės, padalijamos darbo priemonės ir reikalinga medžiaga. Vyksta informacinių stendų paieška, informacijos ir tako aplinkos tyrinėjimas, pildomas parko žemėlapis. Suradus sutartą skaičių stendų grįžtama į pradinę susitikimo vietą ir grupėmis žaidžiamas žaidimas Alias. Mokytoja išaiškina žaidimo taisykles.

**Pamokos apibendrinimas ir mokinių į(si)vertinimas.** Mokiniai reflektuodami užpildo akrostichą (Priedas Nr. 4) ir jo nuotrauką įkelia į Padlet platformą *https://padlet.com/ramuncib/akrostichas-iurlioniui-vcrm4mzrkthm30jq*

**Č .....................................................................................**

**I .....................................................................................**

**U .....................................................................................**

**R .....................................................................................**

**L .....................................................................................**

**I .....................................................................................**

**O .....................................................................................**

**N .....................................................................................**

**I .....................................................................................**

**S .....................................................................................**

**Vertinimas.** Mokiniai vertinami formuojamuoju vertinimu; už laimėtą žaidimą ir kūrybiškai atliktą refleksiją gaunamas kaupiamasis pliusas (balas); pažymiu bus vertinamas namų darbas- aprašyti pagal planą paveikslą.

**Namų darbų aiškinimas ir skyrimas.**

Namie aprašys vieną pasirinktą paveikslą iš Vingio parke pristatomų paveikslų (sąrašas pridedamas prieduose). Rašydami naudosis paveikslo aptarimo planu. Visi mokiniai sukurtus darbus su pasirinkto paveikslo kopija ar nuoroda įkels į *Padlet* platformą:[*https://padlet.com/ramuncib/m-k-iurlionio-paveikslo-pristatymas-g78tc2nukbyg5caf*](https://padlet.com/ramuncib/m-k-iurlionio-paveikslo-pristatymas-g78tc2nukbyg5caf)

 *Parengė Vilniaus Joachimo Lelevelio inžinerijos gimnazijos lietuvių kalbos*

*mokytoja metodininkė Ramunė Cibulskienė*